Lisaks sellele korraldas volinik Avramopoulos kohtumise asjaomase viie liikmesriigi ministriga, et arutada edasist tegevust täieliku vastastikuse viisavabaduse saavutamiseks Ameerika Ühendriikidega. Kohtumisel võtsid ministrid kohustuse tegutseda üheskoos konstruktiivses ja positiivses vaimus tihedas koostöös komisjoni ja Ameerika Ühendriikidega, et saavutada võimalikult kiiresti täielik vastastikune viisavabadus, sealhulgas otsides vastastikku vastuvõetavaid ajutisi meetmeid. Volinik arutas ministritega meetmeid, mida võiks ELi poolt võtta täieliku vastastikuse viisavabaduse saavutamiseks nii ELi ja Ameerika Ühendriikide kodanike, kui ka laiemalt tihedate strateegiliste suhete huvides.

Viimaste kuude jooksul on nii poliitilisi kui ka tehnilisi kontakte tugevdatud. Volinik Avramopoulos kordas ELi üleskutset täielikuks vastastikuseks viisavabaduseks kohtumisel sisejulgeolekuminister Kellyga 8. veebruaril 2017 Washingtonis. Samuti pidas volinik Avramopoulos konstruktiivseid järelarutelusid koostööpartneritega Ameerika Ühendriikide riigidepartemangust. Ameerika Ühendriikide partnerid nõustusid alustama tulemusele orienteeritud protsessi, et lülitada viis liikmesriiki viisavabadusprogrammi.

Komisjon tervitab asjaolu, et vastavalt oma kohustusele vabastas Kanada 1. mail 2017 eespool nimetatud Bulgaaria ja Rumeenia kodanike kategooriad viisanõudest. Need reisijad saavad nüüd Kanadasse või läbi Kanada reisida viisa asemel elektroonilise reisiloaga. Viisanõude tühistamisele eelnes tihe poliitiline ja tehniline suhtlus komisjoni, Kanada ning Bulgaaria ja Rumeenia valitsuste vahel, samuti kodanike teavituskampaania neis riikides, ning konsultatsioonid mõlema liikmesriigi suurte reisibüroode ja lennuettevõtjatega.

Detsembrikuises järelmeetme teatises teatati Kanada olulistest edusammudest. Enne 30. oktoobril 2016 Brüsselis toimunud ELi–Kanada 16. tippkohtumist esitas Kanada konkreetse ajakava täieliku vastastikuse viisavabaduse saavutamiseks. Kanada valitsus teatas viisanõude tühistamisest alates 1. maist 2017 Bulgaaria ja Rumeenia kodanike suhtes, kellele on möödunud kümnel aastal antud Kanadas ajutine elaniku viisa või kellel on praegu olemas kehtiv USA mitte-sisserändaja viisa. Teise sammuna kohustus Kanada võimaldama viisavaba juurdepääsu kõigile Bulgaaria ja Rumeenia kodanikele alates 1. detsembrist 2017.

2. märtsil 2017. aastal võttis Euroopa Parlament vastu mitteseadusandliku resolutsiooni komisjoni kohustuste kohta vastastikuse viisavabaduse valdkonnas vastavalt määruse (EÜ) nr 539/2001 artikli 1 lõikele 4. Resolutsioonis on Euroopa Parlament seisukohal, et komisjon on õiguslikult kohustatud vastu võtma delegeeritud õigusakti, et ajutiselt peatada kodanike viisanõudest vabastamine nende kolmandate riikide puhul, kus 12. aprilliks 2016 ei ole teatud ELi liikmesriikide kodanikke viisanõudest vabastatud. Samuti kutsub parlament komisjoni üles vastu võtma Euroopa Liidu toimimise lepingu artikli 265 alusel nõutav delegeeritud õigusakt hiljemalt kahe kuu jooksul pärast resolutsiooni vastuvõtmist.

Komisjon esitas 12. aprillil 2016 teatise „Ülevaade olukorrast ja võimalikud edasised sammud seoses vastastikkuse põhimõtte kohaldamata jätmisega teatavates kolmandates riikides viisapoliitika valdkonnas“. Teatises on märgitud, et komisjoni aktiivsel toetusel on enamik kaheksast kolmanda riigiga seoses teatatud vastastikkuse põhimõtte kohaldamata jätmise juhtumist lahendatud. Kui aga asjaomane kolmas riik ei ole kaotanud viisanõuet 12. aprilliks 2016, on komisjon Euroopa Parlamendi ja nõukogu 11. detsembri 2013. aasta määrusega (EL) nr 1289/2013 muudetud nõukogu 15. märtsi 2001. aasta määruse (EÜ) nr 539/2001 alusel kohustatud võtma vastu delegeeritud õigusakti, millega peatatakse viisavabaduse kohaldamine selle kolmanda riigi kodanike suhtes 12 kuuks. Määruse kohaselt peab komisjon arvesse võtma ka tagajärgi, mida viisavabaduse peatamine tooks kaasa ELi ja selle liikmesriikide välissuhetele. Kõnealuses teatises hinnati viisavabaduse peatamise mõju ja tagajärgi ELi kodanikele ja ettevõtjatele ning asjaomaste kolmandate riikide kodanikele. Samuti kutsus komisjon kõnealuses teatises Euroopa Parlamenti ja nõukogu arutlema, kuidas on kõige asjakohasem edasi liikuda.

Tehnilisel tasandil arutati vastastikust viisavabadust ka ELi ja USA justiits- ja siseküsimuste valdkonna kõrgemate ametnike kohtumisel Maltal 1.–2. märtsil 2017, kui Ameerika Ühendriigid kinnitasid taas oma kohustust lülitada viis liikmesriiki viisavabadusprogrammi. Samas rõhutasid Ameerika Ühendriigid, et asjaomased liikmesriigid ei vasta veel kõigile nõuetele, mis on ette nähtud Ühendriikide õigusaktidega. Samuti märkisid Ameerika Ühendriikide esindajad, et kui komisjon võtabki vastu delegeeritud õigusakti viisavabaduse peatamise kohta Ameerika Ühendriikide kodanike suhtes, tooks see kohe kaasa vastuabinõu kohaldamise Ameerika Ühendriikide poolt viisanõude taaskehtestamise näol kõigi ELi kodanike suhtes. Samuti tuletati meelde, et kehtivate õigusaktide alusel rakendatav viisavabadusprogramm ei võimalda uute riikide vastuvõtmist, välja arvatud juhul, kui need täidavad kõiki nõudeid.

Selleks, et saada ülevaadet nõuete kohta, mida viiel liikmesriigil tuleb veel täita, algatas komisjon teabe kogumise liikmesriikidelt ja Ameerika Ühendriikidelt.

Kõige hiljutisem kolmepoolne kohtumine USAga toimus 25. aprillil 2017. Kohtumise eesmärk oli hinnata praegust olukorda seoses viisavabadusprogrammi nõuetega ning kiirendada tööd lahendamata küsimuste osas. Kuigi jätkuvalt on nelja liikmesriigi puhul peamine takistus viisa andmisest keeldumise 3 %-lise määra nõue, mis on sätestatud USA immigratsiooni- ja kodakondsusseaduses, ei ole mõne asjaomase liikmesriigi poolt täidetud ka teisi nõudeid, nagu igapäevane andmevahetus Interpoli varastatud ja kaotatud reisidokumentide andmebaasiga ning raske kuritegevuse ennetamise ja sellega võitlemise lepingu allkirjastamine ja täielik rakendamine. Kohtumise käigus lepiti Ameerika Ühendriikidega kokku, et lähinädalatel kiirendatakse tööd lahendamata viisavabadusprogrammi nõuete osas.

Lähinädalatel teeb komisjon tihedat koostööd viie asjaomase liikmesriigiga ja töötab koos USAga välja edasised sammud, mis kinnitatakse ühisavalduses 2017. aasta juunis toimuval ELi ja USA justiits- ja siseküsimuste ministrite kohtumisel. Valitsustevahelised kõrgetasemelised kontaktid ja tippkohtumised, nagu NATO tippkohtumine ja G7 tippkohtumine maikuus, ELi ja USA justiits- ja siseküsimuste ministrite kohtumine juunis, G20 tippkohtumine juulis, ning justiits- ja siseküsimuste valdkonna kõrgemate ametnike kohtumine septembris, annavad võimaluse edu tagamiseks.

IV. Kokkuvõte

Komisjon jätkab esmatähtsa ülesandena kohustusega saavutada täielik vastastikune viisavabadus kõikidele liikmesriikidele.

Komisjon tervitab asjaolu, et vastavalt oma võetud kohustusele tühistas Kanada 1. mail 2017 viisanõude nende Bulgaaria ja Rumeenia kodanike suhtes, kellele on möödunud kümnel aastal antud Kanada ajutine elaniku viisa või kellel on praegu olemas kehtiv USA mitte-sisserändaja viisa. Komisjon jätkab tööd Bulgaaria, Rumeenia ja Kanadaga, et tagada täieliku vastastikuse viisavabaduse saavutamine 1. detsembriks 2017.

Ameerika Ühendriikide osas märgib komisjon, et tulemusele orienteeritud protsessiga on alustatud. Komisjon on arvamusel, et see on koostöös asjaomase viie liikmesriigiga praegu kõige sobivam viis edasi liikuda. Edasiminekut kiirendab see, kui kõik osapooled on pühendunud ja teevad koostööd konstruktiivselt. Niisiis on oluline selles tähtsas küsimuses tagada Euroopa Liidu üksmeel.

Seetõttu on komisjon seisukohal, et võttes eelkõige arvesse viimase aasta jooksul tehtud edusamme ja käimasolevat tööd, ei oleks Kanada ja Ameerika Ühendriikide kodanike viisanõudest vabastamise ajutine peatamine praegu otstarbekas ega teeniks eesmärki saavutada viisavaba reisimine kõigi ELi kodanike jaoks.

Komisjon jätkab tihedat koostööd nii Euroopa Parlamendi kui ka nõukoguga, et saavutada täielik vastastikune viisavabadus ja esitada enne 2017. aasta detsembrikuu lõppu aruanne edasiste arengute kohta.

_________